**Informácia k poskytovaniu dotácií na podporu výchovy k stravovacím návykom dieťaťa (ďalej len „dotácia na stravu“) v školskom roku 2021/2022**

**Dňa 01.08.2021** nadobudnú účinnosť nasledovné právne úpravy zákona č. 544/2010 Z. z.
o dotáciách v pôsobnosti Ministerstva práce, sociálnych vecí a rodiny SR v znení neskorších predpisov (ďalej len „zákon o dotáciách“):

* zákon č. 417/2020 Z.z. zo dňa 17.12.2020, ktorým sa mení a dopĺňa zákon o dotáciách (<https://www.slov-lex.sk/pravne-predpisy/SK/ZZ/2020/417/20210801.html>) a
* návrh zákona, ktorým sa mení a dopĺňa zákon o dotáciách, ktorý bol schválený NR SR dňa 22.06.2021(<https://www.nrsr.sk/web/Default.aspx?sid=zakony/zakon&ZakZborID=13&CisObdobia=8&CPT=506>). *Predmetný návrh zákona zatiaľ nebol podpísaný prezidentkou SR.*

Vyššie uvedené právne úpravy od nového školského roku 2021/2022 prinášajú nasledovné zmeny v poskytovaní dotácií na stravu:

* **ukončenie plošného poskytovania dotácií** na stravu v ZŠ a poslednom ročníku MŠ **a doplnenie novej skupiny detí**,ktoré majú nárok na poskytnutie dotácie. Novou skupinou detí, na ktoré bude možné poskytnúť dotáciu na stravu sú deti, ktoré žijú v domácnosti, ktorej členovia si neuplatnili, alebo nemohli uplatniť nárok na daňový bonus. V nadväznosti na uvedené dochádza k **zmene okruhu oprávnených detí** a dotácia sa poskytuje:
* v zmysle § 4 ods. 3 písm. a) zákona o dotáciách na každé dieťa, ktoré navštevuje MŠ alebo ZŠ a v MŠ alebo v ZŠ je najmenej 50 % detí z domácností, ktorým sa poskytuje pomoc v hmotnej núdzi;
* v zmysle § 4 ods. 3 písm. b) zákona o dotáciách na dieťa, ktoré navštevuje MŠ alebo ZŠ a žije v domácnosti, ktorej sa poskytuje pomoc v hmotnej núdzi *(ďalej len „dieťa v HN“)* alebo ktorej príjem je najviac vo výške životného minima *(ďalej len „dieťa v ŽM“),*
* v zmysle § 4 ods. 3 písm. c) zákona o dotáciách na dieťa, ktoré navštevuje posledný ročník MŠ alebo ZŠ a žije v domácnosti, v ktorej si ani jeden člen domácnosti neuplatnil na toto dieťa nárok na sumu daňového zvýhodnenia na vyživované dieťa, ktoré dovŕšilo šesť rokov veku a nedovŕšilo 15 rokov veku, žijúce s ním v domácnosti podľa osobitného predpisu[[1]](#footnote-1)*(ďalej len „deti bez daňového bonusu),* táto skutočnosť sa žiadateľovi podľa § 4 ods. 4 preukazuje čestným vyhlásením.

Neuplatnenie si nároku na daňový bonus **rodič preukazuje škole čestným vyhlásením**, že ani jeden člen domácnosti si daňový bonus neuplatnil. V tejto súvislosti upozorňujeme zákonného zástupcu dieťaťa, resp. fyzickú osobu, v ktorej starostlivosti je dieťa, že ak by si v čase poskytovania dotácie na stravu uplatnil daňový bonus je povinný o uvedenom školu bezodkladne informovať s tým, že si musí byť vedomý právnych dôsledkov nepravdivého vyhlásenia (trestný čin podvodu podľa § 221 zákona č. 300/2005 Z.z. Trestný zákon v znení neskorších predpisov) a povinnosti vrátiť všetky finančné prostriedky poskytnuté na toto dieťa ako dotáciu na stravu.

Poznámka: Vzhľadom na prechodné ustanovenie zákona č. 417/2020 Z.z. ktorým sa mení a dopĺňa zákon o dotáciách, **bude deťom v MŠ dotácia na stravu v mesiaci august 2021** **poskytovaná bez zmeny** (plošné poskytovanie dotácie deťom v poslednom ročníku MŠ).

Dotácia na stravu podľa § 4 ods. 3 písm. c) zákona o dotáciách sa poskytuje dieťaťu, ktoré dovŕšilo 6 rokov veku len v prípade, ak dotáciu nie je možné poskytnúť na každé dieťa v MŠ/ZŠ podľa § 4 ods. 3 písm. a) zákona o dotáciách alebo z dôvodu, že je dieťa v HN/ŽM podľa § 4 ods. 3 písm. b) zákona, t.j. žiadateľ dieťa bez daňového bonusu do *Zoznamu detí oprávnených na poskytnutie dotácie na stravu* uvádza len v tom prípade, ak nemá nárok na dotáciu podľa § 4 ods. 3 písm. a) alebo písm. b) zákona o dotáciách.

Zvýši sa suma dotácie na stravu na **1,30 eura za každý deň**, v ktorom sa dieťa zúčastnilo výchovno-vzdelávacej činnosti v MŠ alebo vyučovania v ZŠ a odobralo stravu. Za vyučovanie v ZŠ sa považuje aj **individuálne vzdelávanie**, ktoré sa uskutočňuje bez pravidelnej účasti na vzdelávaní v ZŠ[[2]](#footnote-2).

Rodič preukazuje nárok na dotáciu na stravu **doručením aktuálneho originálneho potvrdenia/čestného vyhlásenia do školy do 31.7.2021.**

* potvrdenie, že dieťa žije v domácnosti, ktorej sa poskytuje pomoc v hmotnej núdzi (potvrdenie vydáva Úrad práce, soc. vecí a rodiny) alebo
* potvrdenie, že dieťa žije v domácnosti, ktorej príjem je najviac vo výške sumy životného minima (potvrdenie vydáva Úrad práce, soc. vecí a rodiny) alebo
* čestné vyhlásenie o neuplatnení nároku na sumu daňového zvýhodnenia na vyživované dieťa (čestné vyhlásenie vyplní zákonný zástupca).

Pokiaľ žiak nespĺňa jednu z horeuvedených podmienok zaniká mu od 1.8.2021 nárok na bezplatnú stravu v školskej jedálni. Rodičia žiakov, ktorí chcú, aby sa ich deti stravovali v školskej jedálni od 1.9.2021 doručia na začiatku septembra **Prihlášku na stravovanie v školskej jedálni**. Prihláška aj s cenou obeda bude k dispozícii od 30.8.2021. Budeme Vás informovať cez Edupage a web stránku školy.

1. § 52zzj ods. 2 písm. c) zákona č. 595/2003 Z. z. o dani z príjmov v znení zákona č. 416/2020 Z. z. (s účinnosťou od 01.01.2022 – odkaz na ustanovenie § 33 ods. 1 písm. c) zákona č. 595/2003 Z. z. o dani z príjmov v znení v znení zákona č. 416/2020 Z. z.) [↑](#footnote-ref-1)
2. § 23 písm. a) a § 24 zákona č. 245/2008 Z. z. o výchove a vzdelávaní a o zmene a doplnení niektorých zákonov v znení neskorších predpisov [↑](#footnote-ref-2)